Platoon

***Platoon*** er et amerikansk krigsdrama fra 1986 regissert av Oliver Stone. Filmen handler om en ung patriotisk amerikaner som verver seg til tjeneste i Vietnamkrigen. Gjennom tiden i Vietnam blir de fleste av hans illusjoner ødelagt. Hovedrollen spilles av Charlie Sheen, mens sentrale biroller spilles av Tom Berenger, Willem Dafoe, Keith David, Kevin Dillon, John C. McGinley, Forest Whitaker og Johnny Depp.

*Platoon* hadde premiere i desember 1986, men fikk ikke bred visning i USA før 1987.

Den ble en av de mest innbringende filmene i 1987. Den ble tildelt både Oscar og Golden Globe i klassen beste film.

## Handling
Filmen handler om en amerikansk soldats opplevelse under Vietnamkrigen. Året er 1967. Krigens gru og de psykologiske prosessene soldatene gjennomgår skildres gjennom øynene på den unge idealistiske soldaten Chris Taylor – som er en av få som vervet seg frivillig. Etterhvert blir Taylors bataljon utplassert i nærheten av grensen mot Kambodsja, der det til enhver tid foregår harde kamper. Etter et særdeles brutalt angrep på en landsby, i regi av Barnes, oppstår det en voldsom krangel mellom Barnes og Elias, noe som utarter til en voldsom slåsskamp mellom de to lederne. Splittelsen forplanter seg også i troppen og Taylor sympatiserer med den rolige Elias. Da Barnes senere dreper Elias blusser hatet opp i den unge Taylor. I tillegg til å overleve i Vietnams jungel må han overleve sin overordnede, som balanserer på randen av galskap.

## Om filmen

### Publikum og økonomi
*Platoon* ble en stor publikumssuksess. I USA alene spilte den inn nærmere $138 millioner, noe som gjorde den til den tredje mest innbringende filmen i USA i 1986.

Produksjonskostnadene er estimert til $6 millioner.

### Anmelderne
Den ble godt mottatt av filmanmelderne, noe som gjenspeiles i at den har fått 88 % på Rotten Tomatoes. Den amerikanske filmkritikeren Roger Ebert gav den toppkarakter, mens Leonard Maltin gav den 3,5 av 4 stjerner.

De norske anmelderne gav den svært god omtale. Blant annet så gav *[[VG]]* den terningkast seks og *[[Dagbladet]]* terningkast fem. Også *[[Arbeiderbladet]]* og *[[Aftenposten]]* gav den meget god omtale. Det norske nettstedet CINERAMA gav den terningkast fem i 2000.

### Priser
Filmen ble tildelt fire Oscar, blant annet for beste film og regi. Den vant også tre Golden Globe, blant annet for beste dramafilm.

### Bakgrunn
*Platoon* er den første i Stones trilogi om Vietnamkrigen. De to andre er *[[Født 4. juli|Født 4 juli]]* (1989), som skildrer en hjemvendt veteran, og *[[Mellom himmel og jord (1993)|Mellom himmel og jord]]* (1993), som forsøksvis ble vist med vietnamesisk perspektiv.

Selv om filmen handler om en amerikansk soldats møte med Vietnam, gir filmen lite kunnskap om selve Vietnamkrigen. Krigens hovedaktører, som var nord- og sørvietnamesere, er ikke representert i filmen.

Da *Platoon* ble lansert vakte den en del oppmerksomhet for sin kritiske holdning til USA og Vietnamkrigen. Regissør Stone er selv Vietnam-veteran og skildret krigen blodig, rått og tett på soldatene.

### Annet
Samuel Barbers komposisjon "Adagio for Strings" (1938) er gjennomgangsmelodi i filmen.

## I rollene
*Charlie Sheen ...menig Chris Taylor
*Tom Berenger ...sersjant Bob Barnes
*Willem Dafoe ...sersjant Elias Grodin
*Forest Whitaker ...Big Harold
*Francesco Quinn ...Rhah
*John C. McGinley ...sersjant Red O'Neill
*Richard Edson ...Sal
*Kevin Dillon ...Bunny
*Reggie Johnson ...Junior Martin
*Keith David ...King
*Corey Glover ...Francis
*Johnny Depp ...menig Gator Lerner
*David Neidorf ...Tex
*Mark Moses Lt. ...Wolfe
*Chris Pedersen ...Crawford
*Tony Todd ...sersjant Warren

## Referanser


## Eksterne lenker
*